L'Ajuntament de Sagunt ret homenatge a Vicent Andrés Estellés amb un recital
12 de juny 2024

![](/media/13ypeds2/img_2387_c.jpg?width=850&height=566.6666666666666)

L'Ajuntament de Sagunt celebra el dissabte 15 de juny l'any Estellés, amb el recital ‘Ànima Mediterrànea. Estellés – Bru i Vidal’ de Toni Llorens i Amics Llorens Nu, en el Centre Cultural Mario Monreal (c/ Roma, 9) a les 20 hores. L'entrada al mateix és lliure i gratuïta fins a completar l'aforament.

En el recital, acompanyat per una guitarra, Toni Llorens donarà a conéixer la figura de Vicent Andrés Estellés en el pla més personal. En el transcurs de la funció, un dels poemes serà traduït a la llengua de signes. Es parlarà sobre la identitat dels valencians i el que ell pensava sobre esta terra. A més, també es recordarà la figura de Bru i Vidal, molt amic d'Estellés, i amb el qual formava part del grup Torre. Formar part d'este grup els va unir molt i va consolidar la seua gran amistat. Finalment, es parlarà de Sagunt,  què pensava Bru i Vidal de Sagunt i els saguntins i sobretot de la defensa de la llengua, de la cultura i de les tradicions valencianes.

A la roda de premsa de presentació de l'activitat han assistit l'alcalde de Sagunt, Darío Moreno; la regidora de Cultura, Ana María Quesada; la regidora de Cultura Popular i del Gabinet de Promoció del Valencià, Patricia Sánchez; l'actor Toni Llorens i el vicepresident de Cultura de la Federació Junta Fallera de Sagunt, Benjamín Alepuz.

La regidora de Cultura, Ana María Quesada ha presentat esta «**primera activitat de l'any Estellés que organitza l'Ajuntament**» i ha desitjat que «**puguem gaudir en molt bona companyia d'este gran actor i a més aprendre una miqueta més també de Bru i Vidal, que també és patrimoni de la nostra ciutat**».

La regidora de Cultura Popular i del Gabinet de Promoció del Valencià, Patricia Sánchez ha expressat que és un orgull organitzar estos actes tant culturalment, com per a promoure la nostra llengua.

D'altra banda, l'actor Toni Llorens ha explicat que parlarà de l'Estellés «**més personal**». «**Parlarem del seu pare, de la seua filla i del seu treball. De l'amor que sentia per la seua dona Isabel**». A més, també ha destacat que l'acte també versarà sobre Bru i Vidal, «**ells eren amics, eren poetes i intel·lectuals**»

La Diputació de València ha declarat este any 2024, com a any Estellés, per a commemorar el centenari del poeta valencià. Esta celebració permetrà donar rellevància a l'obra de l'autor i al que significa per a la cultura valenciana. És per això que l'Ajuntament de Sagunt des de l'àrea de Cultura es va sumar a esta celebració de l'any Estellés.

El vicepresident de Cultura de la Federació Junta Fallera de Sagunt, Benjamín Alepuz, ha donat les gràcies a l'Ajuntament de Sagunt per comptar amb la Federació Junta Fallera de Sagunt ja que «**la col·laboració entre l'Ajuntament i les falles pot ser molt positiva**».

![](/media/xhwfhy02/cartel_c.jpg?width=351&height=501&mode=max)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-ret-homenatge-a-vicent-andres-estelles-amb-un-recital/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-ret-homenatge-a-vicent-andres-estelles-amb-un-recital/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-ret-homenatge-a-vicent-andres-estelles-amb-un-recital/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-ret-homenatge-a-vicent-andres-estelles-amb-un-recital/)